
A szalidrozid bioszintézisben résztvevő tirozin dekarboxiláz gén variabilitása

A Crassulaceae családba tartozó Rhodiola rosea adaptogén hatású gyógynövényként ismert, az emberi testre számos jótékony hatást gyakorol. Többek között serkenti a központi idegrendszer működését, jótékonyan hat a hosszú távú memóriára és a koncentrációs képességre, többféle jótékony hatást gyakorol a szívre, illetve szerepe lehet a rák elleni védekezésben.
A tirozin-dekarboxiláz enzim a tirozint tiraminná redukálja. Kulcsfontosságú szerepe van a szalidrozid bioszintézisben, ami a rozavinek mellett a rózsagyökér adaptogén hatásáért felelős hatóanyag. Az egyes egyedek szalidrozid felhalmozásában nagy különbségek vannak, erre egy magyarázatot adhatnak a tirozin-dekarboxiláz gén allélváltozatai.
Kutatásunk során 142 DNS mintából amplifikáltuk a TyrDC teljes ORF-jét PCR segítségével. Az amplifikált termékek agaróz gélelektroforézissel való ellenőrzése után SSCP technikával vizsgáltuk az egyes minták közötti eltéréseket.
Az SSCP technika segítségével megállapítottuk, hogy a TyrDC génnek sok szekvencia változata van (65 minta esetén 34 haplotípust különítettünk el). A gélképek alapján homozigóta, heterozigóta, illetve 3 vagy 5 ssDNS-t mutató egyedeket is azonosítottunk. Azt is megállapítottuk, hogy bizonyos ssDNS-sel rendelkező haplotípusok viszonylag gyakran előfordulnak, mások viszont csak egy-egy vizsgált mintára voltak jellemzőek.
A 3 meghatározott szekvencia illesztése alapján a fajon belüli eltérésekért főként SNP-k a felelősek, de egy pozícióban találtunk egy 3 bázispáros inszerciót, ami kereteltolódást nem okoz. Az SNP-k miatt az egyes aminosavakat kódoló tripletek több esetben megváltoztak, ami a fehérje szerkezetében is változást jelent. Ugyanakkor további vizsgálatokat igényel annak eldöntése, hogy a talált SNP-k valójában nem szekvenálási hibából adódnak-e.
Az NCBI-ból letöltött szekvenciák hasonlósága 55,8-100 % között változott. Hosszuk a parciális szekvenciákat nem tekintve 1265-2404 bp között váltakozott. Néhány esetben egy fajból több eltérő szekvenciát is találtunk. Ez megerősített minket abban, hogy lehet sok szekvencia változata ennek a génnek.
Az elkövetkező időszakban terveink közt szerepel a TyrDC gén szekvenciájának meghatározása további mintákból. Emellett néhány populáció részletes vizsgálatát is szeretnénk elvégezni, a populáción belüli változatok számának felmérése céljából, szintén SSCP technikával.



